**ОПАСНОСТ ЛИЦЕМЕРСТВА**

#### خطر النفاق

>Српски – Serbian – <صربي

Мухаммед ибн Салих Ел-Мунеџид

www.islamqa.info

الشيخ محمد بن صالح المنجد

🙠🙣

Превод: Љубица Јовановић

Рецензија: Амра Дацић

ترجمة: ليوبيتسا يوفانوفيتس

مراجعة: عمرة داتسيتش

Опасност лицемерства

**Питање:** Шта је то лицемерство и која је његова опасност по муслимане?

**Одговор:** Захвала припада Богу.

Лицемерство је опасна болест и велики преступ. Оно значи да особа јавно приказује, тј. испољава Ислам, а у себи прикрива куфр (неверство). Лицемерство је опасније од куфра (неверства) и казна за лицемерство је тежа, јер је то неверство огрнуто одећом Ислама и његове штете су много веће. Стога ће Узвишени Бог да стави лицемере на самом дну Пакла као што Узвишени Бог каже:

**Лицемери ће на самом дну Пакла бити и ти им нећеш заштитника наћи.** (Кур'ан, поглавље Ен-Ниса, одломак 145)

Лицемери су увек у конфузији и превртљивости, планирајући обмане и преваре. Наизглед се чини да су са верницима, а они су срцем са неверницима. Па су некада са верницима, а некада са неверницима. Као што их Узвишени Бог описује:

**"Неодлучни су коме ће се приволети, да ли овима или онима. А онога кога Бог у заблуди остави - ти нећеш наћи начина да га на Прави пут упутиш."** (Кур'ан, поглавље Ен-Ниса, одломак 143)

Због покварености њихових срца, лицемери су врста људи који највише избегавају Божије веру, као што нас је Узвишени Бог о њима обавестио:

**Кад им се каже: 'Прихватите оно што Бог објављује, и Посланика!'- Видиш лицемере како се од тебе сасвим окрећу.** (Кур'ан, поглавље Ен-Ниса, одломак 61)

Понашање лицемера се мења према њиховим интересима. Онда када се нађу са верницима приказују им веровање, богобојазност и љубав према њима, како би их обманули и искористили.

А када сусретну своје прваке и угледнике, кажу им: "Ми смо са вама у погледу вашег многобоштва и неверства."

Узвишени Бог, каже:

**Када сусретну оне који верују, говоре: 'Верујемо!'- А чим остану насамо са ђаволима својим говоре: 'Ми смо са вама, ми се само ругамо.' Бог њих извргава порузи и подржава их да у свом неверству лутају.** (Кур'ан, поглавље Ел-Бекара, 14-15)

Лицемере карактеришу многе ствари, а најгора и најопаснија њихова карактеристика је неверовање у Бога. Узвишени Бог каже:

**Кад им се каже: 'Верујте као што прави људи верују!'- Они одговарају: 'Зар да верујемо у оно у шта безумни верују ?'А, уистину, они су безумни, али не знају.** (Кур'ан, поглавље Ел-Бекара, одломак 13)

Једне од њихових особина су и непријатељство и завист према верницима. Узвишени Бог каже:

**Ако постигнеш успех, то их огорчи; а кад те погоди несрећа, они говоре: 'Ми смо и раније били опрезни', и одлазе весели.** (Кур'ан, поглавље Покајање, одломак 50)

Од њихових својстава је и исмејавање са Богом, Његовим Послаником и Његовом вером.

Узвишени Бог каже:

**А ако их запиташ, они ће сигурно рећи: 'Ми смо само разговарали и забављали се.' Реци: 'Зар се нисте Аллаху и речима Његовим и Посланику Његовом ругали? Не оправдавајте се! Јасно је да сте неверници а тврдили сте да сте верници.'** (Кур'ан, поглавље Покајање, 65-66)

Од њихових особина је и ширење нереда на Земљи путем неверства, лицемерства и греха. Узвишени Бог каже:

**Кад им се каже: 'Не реметите ред на Земљи'- одговарају: 'Ми само ред успостављамо!' Зар?! А уистину они неред сију али не опажају.** (Кур'ан, поглавље Ел-Бекара, 11-12)

Од њихових особина је и потварање и лаж. Узвишени Бог каже:

**„Они се заклињу Богом да су заиста ваши, а они нису ваши него су народ кукавички."** (Кур'ан, поглавље Покајње, одломак 56)

Такође, од њихових својстава јесте да наређују зло, а одвраћају од добра, као и то да су шкрти у имовини. Узвишени Бог каже:

**Лицемери и лицемерке слични су једни другима: траже да се чине неваљала дела а одвраћају од добрих и руке су им стиснуте; заборављају Аллаха па је и Он њих заборавио. Лицемери су заиста прави неверници.** (Кур'ан, поглавље Покајање, одломак 67)

У њихова својства спадају и грамзивост и похлепа.

**Има их који ти приговарају због расподеле милостиње. Ако им се од ње да, задовоље се, а ако им се не да одједном се разљуте."** (Кур'ан, поглавље Покајање, одломак 58)

Од њихових особина је и оно што је описано речима Божијег Посланика, нека је над њим Божији спас и мир:

**"Код кога буду четири својства, биће прави лицемер, а код кога буде једно од тих својстава, код њега ће да буде својство лицемерства, све док га не остави: када говори лаже, када му се нешто повери изневери, када обећа превари и када се препире прелази границу."** (Бележи Муслим, 53)

Од њихових карактеристика и својстава је и то да велику пажњу посвећују спољашњем изгледу и улепшавају свој говор, док су изнутра покварени и изопачени. Узвишени Бог каже:

**Кад их погледаш, њихов изглед те усхићује, а кад проговоре, ти слушаш речи њихове,- међутим, они су као шупљи наслоњени балвани, и мисле да је сваки повик против њих. Они су прави непријатељи, па их се причувај! Бог их убио, куда се одмећу?** (Кур'ан, поглавље Лицемери, одломак 4)

Ако су неверници отворени спољашњи непријатељи, онда су лицемери скривени унутрашњи непријатељи. Они представљају највећу опасност и претњу за верничко друштво, пошто се мешају са њима и познају њихово стање. Бог је одредио да свршетак и крај неверника и лицемера буде у Паклу:

**Бог ће сигурно, заједно саставити у Паклу лицемере и невернике.** (Кур'ан, поглавље Ен - Ниса, одломак 140 )

Међутим, лицемери ће због обима штете коју праве да буду на самом дну Пакла, као што Узвишени Бог каже:

**Лицемери ће на самом дну Пакла бити и ти им нећеш заштитника наћи.** (Кур'ан, поглавље Ен-Ниса, одломак 145)

Одговорио: Мухаммед Салих Ел-Мунеџџид

Извор: <http://islamqa.info/ar/12387>

